KOMISSION LAUSUNTO,

annettu 12 päivänä kesäkuuta 1995,

Alankomaiden hallitukselle rahdin jakamista pohjois-etelä-suuntaisessa meriliikenteessä koskevasta esityksestä määräaikaiseksi laiksi (95/217/EY)

Alankomaiden hallitus on antanut komissiolle 15 päivänä heinäkuuta 1994 kirjatulla kirjeellä tiedon esityksestä määräaikaiseksi laiksi rahdin jakamisesta pohjois-etelä-suuntaisessa meriliikenteessä tiettyihin jäsenvaltioiden suunnittelemiin liikenteen alan lakeihin, asetuksiin ja hallinnollisiin määräyksiin etukäteen sovellettavasta tarkastelu- ja kuulemismenettelystä 21 päivänä maaliskuuta 1962 tehdyn neuvoston päätöksen (1), sellaisena kuin se on muutettuna päätökselllä 73/402/ETY (2), 1 artiklan mukaisesti.

Komissio sai Alankomaiden hallituksen kirjeen 25 päivänä heinäkuuta 1994. Alankomaiden hallitus ilmoitti lakiesityksestä toisille jäsenvaltioille 12 päivänä syyskuuta 1995.

Edellä mainitun päätöksen 2 artiklan mukaisesti komissio antaa seuraavan lausunnon:

1. Komissio toteaa, että kyseisen lain tarkoitus on laatia määräaikainen rahtausjärjestelmä osalle meriteitse suoritettavaa tavaraliikennettä Alankomaista Belgiaan tai Ranskaan näiden markkinoiden asteittaiseksi säännöstelystä vapauttamiseksi niin, että niiden vakaus kuitenkin säilyy. Lakiesityksessä säädetään rahtien vuoroittaisesta jakojärjestelmästä, josta tulee pakollinen ja julkisen viranomaisen johtama. Tariffit ja kuljetusehdot sekä hallintoa ja järjestelmän toimintaa koskevat yksityiskohtaiset säännöt vahvistetaan myöhemmin annettavassa sääntelyssä. Lakiesityksessä säädetään hintojen ja kuljetusehtojen vapauttamisesta osalle lain soveltamisalaan kuuluvaa liikennettä sekä kaupallisten ryhmittymien perustamisen edistämistä. Lain voimassaoloaika päättyy 1 päivänä tammikuuta 2000 tai kansallisessa määräyksessä vahvistettavana ajankohtana, jos tämä on aiempi kuin edellä mainittu päivämäärä.

Lakiesityksen liikennejakojärjestelmä tulee valinnaisen vuorottelujärjestelmän tilalle, jota hoitaa nykyisin laivuriyhdistys "Vereniging Toerbeurt Noord-Zuid", joka lopettaa toimintansa. Järjestelmä koskee suurinta osaa tällä hetkellä vuorojärjestelmään kuuluvaa liikennettä.

2. Komissio huomauttaa, että lakiesityksessä säädetään mahdollisuudesta sen kumoamiseksi, jos vuoroittaisten rahtausjärjestelmien vapauttamisesta annetaan yhteisön sääntely.

3. Komissio katsoo taloudellisesta näkökulmasta, että uuden pakollisen rahdinjakojärjestelmän määräaikainen käyttöönotto, kuten lakiesityksessä säädetään, ei saa estää komission 9 päivänä kesäkuuta 1994 laatimassa kertomuksessa sisävesiliikennemarkkinoiden järjestelystä ja vuoroittaisrahtausjärjestelmistä esittämää sisävesimarkkinoiden vapauttamisen toteuttamista. Sellainen järjestelmä voitaisiin toteuttaa vain, jos saataisiin riittävät takeet kyseisten markkinoiden siirtämisestä lopullisesti vapaan kilpailun järjestelmään rajoitetun ajanjakson kuluessa. Komissio ottaa huomioon vuoroittaisen rahtauksen suunnitellun laajentamisen suurimpiin lastimääriin ja suhtautuu kiinnostuneesti lakiesityksen sisältämiin sisävesiliikenteen vapauttamiseen ja kilpailukyvyn vahvistamiseen. Komissio panee merkille myös esitetyn lain määräaikaisen luonteen. Lakiesityksessä säädeltävän järjestelmän soveltamisen ehdoton päättäminen 1 päivänä tammikuuta 2000 olisi yhteensopiva komission edellä mainitussa kertomuksessa esittämien sisävesimarkkinoiden vapauttamistavoitteiden kanssa ja toisessa jäsenvaltiossa kaavaillun kyseisten markkinoiden vaupauttamisaikataulun kanssa.

Komissio huomauttaa kuitenkin, että lakiesityksessä vahvistetaan vuoroittainen kiinteätariffinen ja -ehtoinen rahtausvelvoite yleiseksi säännöksi. Vapauttamista koskevat toimenpiteet katsotaan ainoastaan poikkeuksiksi siitä. Jotta voidaan paremmin varmistaa kyseisen markkina-alan siirtyminen järjestelyn purkamisajankohtaan mennessä, komissio suosittaa Alankomaiden hallitukselle lakiesityksen muutamista niin, että siinä vahvistettaisiin ensin yleisperiaatteena pohjois-etelä-markkinoiden vapauttaminen ja esiteltäisiin sitten poikkeuksena tästä periaatteesta rajoitetuksi ajanjaksoksi 1. tammikuuta 2000 saakka rahdinjakojärjestelmää koskevat yksityiskohtaiset säännöt.

Lisäksi se kehottaa Alankomaiden hallitusta ryhtymään yhteisön oikeuden säännöksiä noudattaen myönteisiin liitännäistoimenpiteisiin, jotka ovat omiaan edistämään vapauttamisesta aiheutuvaa yhteiskunnallista mukauttamista.

4. Voidakseen paremmin varmistaa tehokkaan siirtymisen vapaaseen kilpailuun säädetyssä määräajassa ja edistää kaupallista yhteistyötä kyseisten sisävesikuljettajien kesken komissio pyytää Alankomaiden hallitusta tekemään lakiesitykseen seuraavat muutokset:

- 11 artiklan 2 kohdassa lakiesitys antaa liikenneministerille mahdollisuuden vapauttaa vuoroja koskevista pakotteista osa kaupallisten ryhmittymien hoitamasta liikenteestä. Komissio pyytää, että tämä mahdollisuus olisi pakollinen kyseiselle liikenteelle ja että tämä velvoite kirjattaisiin lakitekstiin;

- lakiesityksen 12 artiklassa säädetään mahdollisuudesta rahdata lastit tarjouskilpailumenettelyllä. Komissio pyytää, että tämän menettelyn mukainen arvalla suoritettava laivojen valinta korvattaisiin kuljetusyritysten hintatarjouksiin perustuvalla valintamenettelyllä.

5. Edellä mainitut seikat ja edellytykset huomioon ottaen komissio katsoo, ettei tämä lakiesitys ole ristiriidassa yleisen kuljetuspolitiikan kanssa.

6. Komissio pyytää joka tapauksessa Alankomaiden hallitusta ilmoittamaan esitetyn lain ja erityisesti sen 7, 9, 10, 12 ja 14 artiklojen soveltamissäännöksistä, joista se varaa itselleen oikeuden lausua kantansa ennen niiden voimaanastumista.

7. Komissio antaa tiedon tästä lausunnosta toisille jäsenvaltioille.

Tehty Brysselissä 12 päivänä kesäkuuta 1995.

Komission puolesta

Neil KINNOCK

Komission jäsen

(1) EYVL N:o 23, 3.4.1962, s. 720/62

(2) EYVL N:o L 347, 17.12.1973, s. 48